## La Generalitat posa en servici la nova rotonda en la CV-35 per a regular els accessos a Chelva i millorar la seguretat viària

*** Amb una inversió de 530.000 euros, el projecte es va reprendre el mes de març d’enguany, després de la paralització de les obres a causa de les inundacions**

La Conselleria de Medi Ambient, Infraestructures i Territori ha obert al trànsit la nova rotonda que ordena l’accés nord a Chelva, després de concloure esta setmana les obres d’adequació de la via. Els treballs s’han accelerat en les últimes setmanes perquè la infraestructura poguera estar operativa amb motiu de les festes del municipi.

L’actuació, amb una inversió de 530.000 euros, ha permés la construcció d’una glorieta en el punt quilomètric 68+500 de la CV-35 i la urbanització del seu entorn, amb l’objectiu de millorar la seguretat viària i regular l’entrada i eixida del municipi.

Així mateix, la nova infraestructura, situada al costat del barranc del Montú, contribuirà a reduir la velocitat en un tram clau de la carretera i garantirà un accés més segur i fluid no només al nucli urbà, sinó també a les nombroses zones i camins rurals adjacents.

El projecte, finançat pel Ministeri de Transports mitjançant el conveni subscrit amb la Generalitat, va començar l’octubre de 2024 i es va reprendre el mes de març passat, després d’una paralització provocada per les inundacions.

A més de la rotonda, la intervenció inclou l’execució de voreres per a garantir la circulació segura dels vianants i la seua connexió amb el recorregut existent, també l’ampliació de la secció viària entre els punts quilomètrics 68+305 i 68+570 amb una calçada de 8 metres d’ample amb carrils en els dos sentits, així com la instal·lació d’enllumenat públic i enjardinament. Tot això amb l’objectiu de contribuir a crear un entorn més segur i agradable per a tots els usuaris.

Fecha: 18/08/2025